Circulația rutieră este îngreunată în județul Harghita, marți dimineață, din cauza ninsorii, zăpada ajungând până la cinci centimetri pe carosabil, iar pe DN 13 A, care face accesul în stațiunea Harghita Băi, mai mulți șoferi au rămas cu mașinile blocate în zăpadă.

În județul Harghita a început să ningă marți dimineață, în jurul orei 04.00, carosabilul fiind acoperit cu zăpadă între 1 și 5 centimetri în pasurile și trecătorile de pe drumurile naționale din județ.

„Ninge viscolit pe DN13 A Miercurea Ciuc – Odorheiu Secuiesc, în zona Trecătorii Harghita, pe DN 13 B Miercurea Ciuc – Gheorghieni Praid, în Pasul Bucin, pe DN 12 A Miercurea Ciuc – Comănești și pe DN 15 Toplița – Borsec, la Vârful Creanga. În trecători stratul de zăpadă depus pe carosabil variază între 1 și 3 centimetri, iar utilajele de deszăpezire sunt deja pe drumurile naționale și împrăștie material antiderapant. Acolo unde este cazul intervenim cu pluguri pentru degajarea zăpezii de pe carosabil”, a spus Romanescu.

O situație specială se înregistrează la Hargita Băi, unde ninge viscolit, iar zăpada adunată pe carosabil depășește cinci centrimetri, în timp ce în afara șoselei s-a depus un strat de peste 10 centimetri de zăpadă.

Drumul nu a fost curățat până la ora transmiterii acestei știri, iar mai multe mașini neechipate cu anvelope de iarnă au ajuns în șanțurile de pe marginea DN 13A, drumul de acces în stațiune.

Jandarmii montani de la postul Harghita Băi au intervenit în sprijinul șoferilor care au rămas blocați în trafic.

„Jandarmii montani recomandă tuturor turiștilor care au nevoie de ajutor să apeleze cu încredere serviciul național pentru apelul unic de urgență 112, jandarmii fiind în permanență gata să ofere primul ajutor, atât în Harghita Băi, cât și la Borsec, Lacul Roșu și Băile Tușnad”, a declarat purtătorul de cuvânt al IJJ Harghita, Gheorghe Suciu.

Aceasta este prima ninsoare înregistrată în acest sezon în județul Harghita. Cea mai scăzută temperatură din județ, de -1 grad Celsius, a fost înregistrată marți diminață la Vârful Bucin.